扇子峽
作者：范成大
朝代：宋

paragraphs: 茲行看山真飽諳，今晨出峽仍窮探。
南磯北磯白鐵壁，千峰萬峰蒼玉篸。
橫前直疑江已斷，崛起競與天相攙。
蜀山欲窮此盤礴，禹力已盡猶鎸劖。
望舒宮中金背蟾，泥塗脫盡餘老饞。
下飲岷江不知去，流涎落吻如排髯。
挈瓶檥棹𣂏清甘，未暇煮茗和薑鹽。
聊將滌硯濡我筆，恍惚詩律高巉巖。